ग्वालियर. घाटीगांव में किन्नरों के घर में लुटेरे घुस गए, बदमाशों ने कट्टा दिखाया और किन्नर पर पेचकस से हमला किया और 3 लाख रुपए कीमत के जेवरात लूट ले गए। घटना की सूचना मिलते ही पुलिस मौके पर पहुंच गई और पड़ताल शुरू कर दी। हुलिए और बोलचाल से बदमाश मजदूर वर्ग के मालूम पड़ रहे थे। पुलिस ने इनकी तलाश शुरू कर दी है।
घाटीगांव थाना क्षेत्र के धुआं वाले हनुमान रोड पर सुनीता किन्नर का मकान है, सुनीता शनिवार को बदरवास गई थीं। इस दौरान मकान में इनके 3 साथी रह गए थे। शनिवार की रात काे लगभग 2 बजे मकान की दीवार फांदकर 4 बदमाश घर में घुस आए। इन्होंने एक किन्नर पर कट्टा अड़ा दिया, दूसरे किन्नर ने विरोध किया तो इन लोगों ने पेचकस से हमला कर दिया। हथियार दिखाकर मकान में रहने वाले किन्नरों को एक ओर बैठाकर इनसे अलमारी की चाबी ली और इसके बाद लगभग 2 लाख रुपए के जेवरात और 70 हजार रुपए की नकदी ले गए। बदमाश जाते-जाते घर का दरवाजा भी बाहर से बंद कर गए थे, सुबह किन्नरों ने पड़ोसियों की मदद से दरवाजा खुलवाया और इसके बाद पुलिस को सूचना दी।
hin_Deva hin_Deva